’n Onverwagse hupstoot vir SA ekonomie in eerste kwartaalFoto: Pexels/Pixabay.com Die Suid-Afrikaanse ekonomie het ’n onverwagse hupstoot gekry. Die Buro van Ekonomiese Navorsing by die Universiteit Stellenbosch se die First National Bank (FNB) se kwartaallikse verbruikersvertroue-indeks het tot sy hoogste vlak sedert 1985 gestyg. Die indeks het met 26 punte gestyg en die vorige hoogte, wat in die eerste kwartaal in 2007 bereik is, die loef afgesteek. Toe het die indeks met 23 geklim. NKC African Economics sê dit was die grootste kwartaallikse styging in verbruikerssentiment. Dit is die eerste opname wat gedoen is ná die ANC se nasionale kongres in Desember wat gelei het tot die verkiesing van Cyril Ramaphosa as die land se president. Die verandering in politieke leierskap van Jacob Zuma na Cyril Ramaphosa het die land duidelik ’n hupstoot gegee. Onder Zuma, wat onder ’n skadu van staatskaping en swak bestuur geloop het, het vertroue oor die algemeen verswak. Volgens NKC het die veranderinge in politieke leierskap ook ’n positiewe uitwerking op verbruikers gehad en dit is duidelik dat ekonomiese verbeteringe nou verwag word. NKC sê van die faktore wat verbruikersentiment ’n hupstoot gegee het, was die skerp styging in die rand se wisselkoers teenoor die Amerikaanse dollar, die gepaardgaande daling van bykans R1 per liter petrol tussen middel November en einde Februarie, die dalende pryse van ingevoerde produkte soos meubels en elektroniese goedere en die hernieude optimisme wat in die sakesektor waargeneem is. In die eerste kwartaal is veral duursame goedere aangekoop. Die aankondiging oor gratis tersiêre onderwys het ook sentiment ’n hupstoot gegee. Volgens NKC het verbruikersentiment oor alle inkomstegroepe en rassegroepe gestyg. Boonop het verbruikers se vooruitsigte ook skerp verbeter. In 2017 het die indeks tot sy laagste punt ooit gedaal. Volgens NKC het die vorige drie jaar in negatiewe terrein geboer en die politieke verandering het sentiment ’n groot hupstoot gegee. NKC sê die verbetering is merkwaardig as in ag geneem word dat dit ná die begroting gedoen is. Intussen sê die Buro vir Ekonomiese Ondersoek (BEO) dat die indeks 1 400 sakelui dek – ’n bykomende 140 in die bousektor en 1 000 mense in die vervaardigingsektor. Die BEO voeg by dat, gebaseer op verkope, bestellings, indiensneming, inventarisse en verkoopspryse, die optimisme van bestuurders by maatskappye skerp gestyg het.